Labdien, godātais pasākuma dalībniek, cienījamā dalībniece!

Esmu Irīna Kulitāne, strādāju SIA „Konso”, kas ir mans pamatdarbs, un vienlaikus Latvijas Lauksaimniecības universitātē vadu projektus.

Šā gada 29.martā plkst.16.00 viesošos Ungurpilī, uzņēmējdarbības atbalsta centrā – bibliotēkā “Sala”, lai tiktos ar cilvēkiem, kurus interesē vai kuru darbs ir projektu rakstīšana un vadība.

*Pasākuma laikā piedāvāju diskusiju un dalīšanos pieredzē par to: a) kādas ir projektu iespējas, b) kas ir mainījies, salīdzinot ar programmām, kuras bija pieejamas līdz 2013. gadam, c) kādi ir izstrādes un ieviešanas galvenie „knifi” un „zemūdens akmeņi”, d) kādi nozīmīgi mājas darbi ir jāpaveic katram, kas vēlas un/vai plāno rakstīt projektu.*

Labprāt atbildēšu uz pasākuma apmeklētāju jautājumiem. Stāstīšu to, ko esmu apguvusi un pielietojusi praksē, teorijas nebūs.

*Īsi par manu izglītību un pieredzi:*

*Formālā izglītība* - maģistra grāds pedagoģijā (pegagogs darbam ar bērniem ar īpašām vajadzībām) un ekonomikā.

*Papildus iegūtā dzīves skolas izglītība* – deviņus gadus ilgs darbs nevalstiskā organizācijā, attīstot sociālos un izglītības pakalpojumus laika periodā pēc Latvijas valstiskās neatkarības atgūšanas.

*Ar ko nodarbojos?*

Rakstu, vadu projektus, palīdzu izstrādāt attīstības stratēģijas un plānus, konsultēju un vadu apmācības par projektu izstrādi un ieviešanu.

Pieredzes projektu izstrādē un vadībā ilgums laika izteiksmē – 20 gadi.

Projektu pieredze, vērtējot citos parametros:

Līdz 2005.gadam izstrādāto projektu skaits – aptuveni 50.

No 2005. gada izstrādāto projektu skaits – vairāk nekā 100.

Finansējumu saņēmušo projektu īpatsvars – aptuveni 65 %.

Piesaistītā finansējuma apjoms– aptuveni 17 miljoni EUR (pēc faktiskās summas finansējuma piešķiršanas brīdī).

Paldies, ja atnāksiet! Būšu priecīga tikties.

Ar cieņu,

Irīna